"Setswana Puo ya Gae (HL)/P2 11 DBE/Ngwanaitseele 2014 NSC – Memorantamo KAROLO YA C: TERAMA POTSO 12: MATSAPA DI A TSAYA KAE? – SS Mokua Mo tlhamong ya motlhatlhojwa go solofetswe go akarediwa ga dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tlhamo ya motlhatlhojwa. • Kgotlhang ya terama e, e tlhamegile le go dumelesega gonne e simolola ka ga kgogakgogano ya ga Legae le Tlhapi e bo e felela ka bona. • Legae o nyetse Tlhapi, mme ba nna mmogo le bomonnawe e bong Malebye le Nkitsing kwa legaeng la batsadi ba ga Legae le Malebye. Ka Tlhapi e ne e le mosadi yo o itshielang, kgotlhang fa gare ga gagwe le Legae, ga e tlhagelele sentle ka Nkitsing a ne a tswala diphatlha tse di ka bong di ne di le mo pepeneneng ka ntlha ya go tlhoka maikarabelo ga gagwe. • Tlhapi o a itshiela, mme ga a dire ditiro tsa lelapa tsa sesadi jaaka go apeela monna, go tlhatswa le go phepafatsa lelapa. Legae o bona phaposi kwa Naledi ka maikaelelo a go tila dintwa di ise di nne gona ka basadi ba se kitla ba nna mmogo kwa ntle ga go lwa. Kgaogano e, ya bona e dira gore Legae a patelesege go ikapeela kgotsa go tla a jele fa a tswa tirong ka a ka se fitlhele dijo kwa gae. • Kgotlhang e nngwe gape e tlhagelela fa Ntshidi yo Legae a sa leng a mo amogela a le dingwaga di le pedi, a tla go tswelwa ke bogadi. Legae o ne a itima dilo tsotlhe, a tsamaya a bapile le setlhako a ruta Ntshidi, mmaagwe le rraagwemogolo ba sa dire. O ne a tsaya Ntshidi jaaka morwadie, ka go twe kgomo e tsewa le namane. • Ntshidi fa a tla go ima jaana o ne a le mo ngwageng wa gagwe wa bofelo kwa yunibesithing, mme lekwalo lwa go batlwa ga gagwe le ne la romelwa ka e bile a ne a le mo mmeleng. Go ima ga ga Ntshidi go ne go itsiwe ke ena, Tlhapi le rraagwemogolo, Legae a sa itse sepe. • Tlhapi o neela Legae lekwalo le le tswang kwa go malomaagwe mosimane a bo a mmotsa gore o ya go dira jang. Legae o kaya fa a ne a tlaa gana bogadi mme ka bo sa busiwe o tlaa bo amogela. Tlhapi o bolelela Legae fa bogadi bo ya go amogelwa ke rraagwe le go tswela kwa gaabo kwa Mitolente ka e se rraago Ntshidi. • Legae o bolelela Tlhapi gore o amogetse Ntshidi jaaka ngwana wa gagwe, a itima sengwe le sengwe go mmatlela bokamoso fa Tlhapi le rraagwe ba ne ba sa dire, jaanong fa bogadi bo tswa ga se ngwana wa gagwe. Legae o nna le kgotlhang ya maikutlo a bo a lotlegela monnawe kgang ya ga Tlhapi. • Go tlhagelela kgotlhang ya semowa e mo go yona Legae a bonang se se botoka e le go ipolaya. Ga a ka a ya kwa bogading ka letsatsi le le neng le beilwe ka a sa itse gore ba tla mo leba jang. O ne a ya tirong, mme ga a ka a boela gae. • Tlhapi o ne a kopa Nkitsing gore a mo tsamaise tsela a ye go mmatla kwa maokelong, kgolegelong le kwa mmotšhari. Ba ne ba mo fitlhela kwa mmotšhari go twe setopo sa gagwe se setswe mo tseleng. Go tlhagelela kgotlhang ya ga Tlhapi a itshekisa gore matsapa di a tsaya kae, ka a tshwanelwa ke go boloka monna le ngwana yo a neng a tlhabiwa ka thipa a tla phitlhong ya ga rraagwe. (Dikarabo tsa batlhatlhojwa tse di nepagetseng di elwe tlhoko bogolosegolo bao ba arabileng go ya ka dikgato tsa kgotlhang). [25] Kwalololo e ileditswe Phetla"